Maksātnespējas procesa administratoram

**/Administrators/**

Paziņošanai e-adresē

**Par maksātnespējas procesa administratora /Administrators/ rīcību /SIA "Nosaukums A"/ maksātnespējas procesā**

Saskaņā ar Maksātnespējas likuma 173. panta pirmo daļu Maksātnespējas kontroles dienests ir tieslietu ministra pārraudzībā esoša tiešās pārvaldes iestāde, kas normatīvajos aktos noteiktās kompetences ietvaros īsteno valsts politiku tiesiskās aizsardzības procesa un maksātnespējas procesa jautājumos, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos.

Lai īstenotu likumā paredzētās funkcijas, Maksātnespējas kontroles dienests veic Maksātnespējas likuma 174.1 pantā noteiktos uzdevumus, tostarp maksātnespējas procesa administratoru (turpmāk – administrators) uzraudzību.

Atbilstoši Maksātnespējas likuma 175. panta pirmās daļas 2. punktam Maksātnespējas kontroles dienests pieņem lēmumus par administratora rīcību maksātnespējas procesā vai pildot tam šajā likumā noteiktos vispārējos pienākumus, kā arī par tiesiskā pienākuma uzlikšanu pārkāpuma konstatēšanas gadījumā.

Maksātnespējas kontroles dienests, pamatojoties uz Maksātnespējas likuma 173. panta pirmo daļu un 174.1 panta 1. punktu, veica administratora /Administrators/, /amata apliecības numurs/, (turpmāk – Administrators) darbības uzraudzību /SIA "Nosaukums A"/, /reģistrācijas numurs/, (turpmāk – Parādnieks) maksātnespējas procesā un **konstatēja**:

[1] Ar /tiesas nosaukums/ /datums/ spriedumu lietā /lietas numurs/ pasludināts Parādnieka maksātnespējas process un Administrators iecelts par Parādnieka administratoru.

Maksātnespējas kontroles dienests ar 2024. gada 10. septembra vēstuli /vēstules numurs/ informēja Administratoru, ka sākot ar 2024. gada 24. septembri tiks veikta pārbaude par datu kvalitāti, kas ievadīti Elektroniskajā maksātnespējas uzskaites sistēmā (turpmāk – Sistēma).

Veicot datu pārbaudi, Maksātnespējas kontroles dienests konstatēja Sistēmā ievadīto datu nesakritību Parādnieka maksātnespējas procesa kartītē.

Ievērojot minēto, Maksātnespējas kontroles dienests nosūtīja Administratoram 2025. gada 9. janvāra pieprasījumu /pieprasījuma numurs/, kurā lūdza līdz 2025. gada 21. janvārim nodrošināt visas normatīvajos aktos noteiktās informācijas ievadīšanu Sistēmā Parādnieka maksātnespējas procesā un pārliecināties, ka dati sakrīt pēc šajā vēstulē norādītās formulas.

Veicot Sistēmas datu, kas ievadīti Parādnieka maksātnespējas procesa kartītē, pēcpārbaudi, Maksātnespējas kontroles dienests secināja, ka tie vēl joprojām ievadīti nepareizi un nesakrīt pēc formulas: iegūtie līdzekļi – segtās izmaksas = kreditoru prasījumu apmierinātā summa (kas sakrīt ar Sistēmas kartītē "Kreditoru prasījumu saraksts" ievadīto summu).

Ievērojot minēto, Maksātnespējas kontroles dienests 2025. gada 30. janvāra vēstulē /vēstules numurs/ (turpmāk – Vēstule) lūdza līdz 2025. gada 12. februārim nodrošināt Sistēmā ievadīto datu labošanu Parādnieka maksātnespējas procesa kartītē vai sniegt paskaidrojumus par iemesliem datu nesakritībai.

Līdz šī lēmuma sagatavošanas brīdim Sistēmā ievadītie dati Parādnieka maksātnespējas procesā vēl joprojām nav ievadīti pareizi, kā arī nesakrīt pēc iepriekš minētās formulas. Arī Administratora paskaidrojumi par datu nesakritības iemesliem Maksātnespējas kontroles dienestā nav saņemti.

[2] Izvērtējot iepriekš minēto, **secināms:**

Saskaņā ar Maksātnespējas likuma 26. panta 2.1 daļu maksātnespējas procesa administratoram, izmantojot likumā piešķirtās tiesības un pildot likumā noteiktos pienākumus, ir noteikts pienākums lietot Sistēmu. Administrators ir atbildīgs par to, lai Sistēmā tiktu atspoguļota pilnīga un faktiskajiem apstākļiem atbilstoša informācija par maksātnespējas procesā norisi.

Maksātnespējas likuma 174.2 panta pirmās daļas 3. punktā noteikts, ka Maksātnespējas kontroles dienestam ir tiesības pieprasīt un saņemt no administratora nepieciešamās ziņas un attiecīgos dokumentus par maksātnespējas procesa norisi.

Maksātnespējas likuma 26. panta otrajā daļā noteikts, ka administrators nodrošina efektīvu un likumīgu juridiskās personas maksātnespējas procesa un fiziskās personas maksātnespējas procesa norisi un mērķu sasniegšanu. Minētā panta trešās daļas 2. un 5. punktā noteikts, ka administratoram ir pienākums sniegt informāciju par juridiskās un fiziskās personas maksātnespējas procesa norisi tiesai, kreditoriem, Maksātnespējas kontroles dienestam un citām normatīvajos aktos noteiktajām personām un institūcijām, kā arī pēc Maksātnespējas kontroles dienesta pieprasījuma sniegt savas darbības pārskatu, dokumentus un ziņas par to juridiskās vai fiziskās personas maksātnespējas procesu norisi, kuros administrators ir pildījis vai pilda pienākumus.

No iepriekš minētajām tiesību normām secināms, ka administratoram ir pienākums nodrošināt likumīgu un efektīvu maksātnespējas procesa norisi, kas ietver arī administratora pienākumu sniegt Maksātnespējas kontroles dienestam informāciju par parādnieka maksātnespējas procesu, tādējādi nodrošinot Maksātnespējas kontroles dienestam iespēju īstenot normatīvajos aktos noteiktās uzraudzības funkcijas, kā arī nodrošinot procesa caurspīdīgumu un administratora rīcības atklātību.

Nosakot, ka administratora darbībām jābūt likumīgām un efektīvām, likumdevējs iezīmējis vispārīgas pazīmes, kādām jāatbilst administratora darbībām maksātnespējas procesa ietvaros, proti, administratora darbībām jāatbilst vienlaikus gan efektivitātes principam, gan jābūt atbilstošām likuma normām. Likumīga maksātnespējas procesa norise nozīmē maksātnespējas procesu reglamentējošo normu ievērošanu, it sevišķi, tajās ietverto pienākumu izpildi. Tostarp Administratoram ir jāievēro Maksātnespējas likuma 6. panta 7. punktā nostiprinātais atklātības princips, kurš paredz – lai nodrošinātu uzticamību, informācijai par procesu ir jābūt pieejamai visām procesā iesaistītajām personām, tādējādi veicinot šo personu interešu ievērošanu un procesa mērķu sasniegšanu. Izņēmums ir informācija, kuras neierobežota izpaušana varētu kaitēt parādnieka vai kreditoru likumīgajām interesēm.

Ievērojot iepriekš minēto, kā arī apstākli, ka korekti dati Sistēmā līdz 2025. gada 12. februārim netika ievadīti, Administratoram bija pienākums sniegt Maksātnespējas kontroles dienestam Vēstulē pieprasīto informāciju, proti, sniegt skaidrojumu par ievadīto datu nesakritības iemesliem. Administratoram pieejamās informācijas saņemšana ir viens no veidiem, kā Maksātnespējas kontroles dienests var pārliecināties par maksātnespējas procesa efektīvu un likumīgu norisi. Likumdevēja uzliktie pienākumi administratoram ir obligāti izpildāmi, un tiem ir imperatīvs raksturs, līdz ar to Administratora rīcība, bez pamatota iemesla nesniedzot Maksātnespējas kontroles dienestam paskaidrojumus par datu nesakritības iemesliem, rada šaubas par Administratora rīcības atklātību.

Maksātnespējas kontroles dienests vērš uzmanību uz Kurzemes apgabaltiesas Civillietu tiesas kolēģijas 2016. gada 13. septembra lēmumā Nr. C40113514 noteikto, proti: *"[..] normatīvajos aktos noteiktajā kārtībā un termiņos nesaņemot informāciju no administratora, Maksātnespējas administrācija nespēj pienācīgā kārtā (savlaicīgi, operatīvi un kvalitatīvi) pildīt savu pamatfunkciju – uzraudzīt maksātnespējas procesu efektivitāti un likumību."*

[3] Ņemot vērā iepriekš minēto un pamatojoties uz norādītajām tiesību normām, kā arī Maksātnespējas likuma 173. panta pirmo daļu un 174.1 panta 1.  punktu, 174.2 panta pirmās daļas 7. punktu, 175. panta pirmās daļas 2. punktu,

**NOLĒMU:**

**Atzīt**, ka administrators /Administrators/, /amata apliecības numurs/, /SIA "Nosaukums A"/ maksātnespējas procesā, nesniedzot Maksātnespējas kontroles dienestam paskaidrojumus par datu nesakritības iemesliem, nav ievērojis Maksātnespējas likuma 6. panta 7. punkta un 26. panta trešās daļas 2. punkta prasības.

**Uzlikt** maksātnespējas procesa /Administrators/, /amata apliecības numurs/, tiesisko pienākumu nekavējoties, bet ne vēlāk kā līdz **2025. gada 10. martam**, iesniegt Maksātnespējas kontroles dienestā informāciju, kas tika pieprasīta Maksātnespējas kontroles dienests 2025. gada 30. janvāra vēstulē /vēstules numurs/.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

Direktore I. Šteina

DOKUMENTS IR PARAKSTĪTS AR DROŠU ELEKTRONISKO PARAKSTU